
A neoklasszikus kor egyik komponistája, Bohuslav Martinů (1890-1959) Variációk egy szlovák témára és Variációk egy Rossini témára című művei a 20.századi gordonkairodalom gyöngyszemei. A csellisták repertoárjának kedvelt darabjai, izgalmas, színes művek, melyekben kedvünket lelhetjük akár hallgatóként, akár előadóként.
A variációs formában történő komponálás igényli a szerző kreativitását: a témát olyan módon kell feldolgoznia, hogy a hallgatók érdeklődését folyton fenntartsa. Martinů variációiban megmutatkoznak személyiségének jegyei: többek között zárkózott természete, a szláv hagyományok iránti lelkesedése, valamint gyermekkorának emlékei.
Dolgozatomban bemutatom a szerző életútját, komponálási technikájának sajátosságait és korának társadalmi jellemzőit. A műveket az autentikus előadás szempontjait figyelembe véve közelítem meg. Munkámban külön-külön elemzem a két variáció-sorozatot, illetve párhuzamokat keresek a két mű között.



